ലുലുവിന്റെ പേരില് ഓഫറുമായി വ്യാജ വെബ്സൈറ്റ് നടപടിക്ക് ലുലു കൊച്ചി: ലുലു ഹൈപ്പര് മാര്ക്കറ്റിന്റെ 20ാം വാര്ഷികത്തിന്റെ ഓഫര് എന്ന പേരില് വ്യാപക ഓണ്ലൈന് തട്ടിപ്പുകള് നടക്കുന്നതായി പരാതി. ലുലു ഓണ്ലൈനുമായി യാതൊരു ബന്ധവുമില്ലാത്ത വ്യാജ വെബ്സൈറ്റ് വഴിയാണ് തട്ടിപ്പ് പ്രചരിക്കുന്നത്. ഓണ്ലൈന് ഷോപ്പിങ് വഴി എന്തെങ്കിലും സാധനങ്ങള് വാങ്ങിയാല് തൊട്ടടുത്ത ദിവസം നറുക്കെടുപ്പില് വിജയിയാകുമെന്നും സമ്മാനങ്ങള് ലഭിക്കുമെന്നും തെറ്റിദ്ധരിപ്പിച്ചാണ് തട്ടിപ്പുകാര് ഓഫറുകള് നല്കുന്നത്. ഓഫര് 20 പേര്ക്ക് ഷെയര് ചെയ്താല് മൊബൈല് ഫോണ് സമ്മാനം ലഭിക്കുമെന്നും വ്യാജ ഓഫറില് പറയുന്നു. തങ്ങളുടെ പേരില് നടക്കുന്ന തട്ടിപ്പ് ശ്രദ്ധയില്പ്പെട്ടതോടെ വ്യാജനെതിരേ നിയമനടപടിക്കുള്ള തയാറെടുപ്പിലാണ് ലുലു. വഞ്ചിതരാകാതിരിക്കാന് ശ്രദ്ധിക്കണമെന്നും ലുലുവിന്റെ ഔദ്യോഗിക സൈറ്റില് കയറി ഓഫറുകള് തിരിച്ചറിയണമെന്നും ലിങ്കുകള് പരിശോധിച്ച് ഉറപ്പ് വരുത്തിയശേഷം മാത്രമേ വ്യക്തിപരമായ വിവരങ്ങള് ഷെയര് ചെയ്യാവൂ എന്നും ലുലു ഗ്രൂപ്പ് ഇന്ത്യ സി.ഇ.ഒ: എം.എ. നിഷാദ് പത്രക്കുറിപ്പില് അറിയിച്ചു.